དོ་དགོང་གི་ཚོགས་འདུའི་ནང་དོན་གཙོ་བོ་ནི་དེང་སྐབས་ཏང་དང་རྒྱལ་ཁབ་ཀྱི་ཞིང་གསུམ་ལས་ཀར་ཚད་མཐོའི་མཐོང་ཆེན་གནང་ནས་སྤྱི་ཚོགས་རིང་ལུགས་ཀྱི་གྲོང་གསེབ་གསར་པ་འཛུགས་སྐྲུན་བྱ་རྒྱུའི་སྲིད་ཇུས་བཟང་པོ་བཏོན་ཡོད།དེ་ནི་རང་རྒྱལ་ལོ་རྒྱུས་ཐོག་སྔར་བྱུང་མྱོང་མེད་པའི་གལ་ཆེའི་མཛད་ཕྱོགས་སྲིད་ཇུས་ཤིག་དང་།ཚན་རིག་དང་མཐུན་པའི་འཕེལ་རྒྱས་ལྟ་བའི་གལ་ཆེའི་ནང་དོན་ཞིག་ཀྱང་རེད།དེང་སྐབས་རང་ལྗོངས་ཀྱི་ཞིང་འབྲོག་ཁུལ་དུ་སྤྱི་ཚོགས་རིང་ལུགས་ཀྱི་གྲོང་གསེབ་གསར་པ་འཛུགས་སྐྲུན་བྱེད་རྒྱུའི་རྣམ་གྲངས་ཁག་ས་ཕྱོགས་ཀུན་ཏུ་ཚ་ཚ་འུར་འུར་ངང་དོན་འཁྱོལ་བྱེད་དང་བྱེད་བཞིན་ཡོད།ང་ཚོའི་རྫོང་ཆ་བཞག་ན་ད་ལྟ་དོན་འཁྱོལ་བྱ་བཞིན་པའི་སྒང་ཡིན༎དེ་ནི་འགྲིམ་འགྲུལ་སྟབས་བདེ་བའི་ཁྱིམ་དུད་རྣམས་ཁང་པ་གསར་རྒྱག་དང་།འགྲིམ་འགྲུལ་སྟབས་མི་བདེ་བའི་ཁྱིམ་དུད་རྣམས་གནས་སྤོས་བྱ་རྒྱུ་དེ་རེད་ཅེས་བཤད་པ་དང་ཐ་མག་རྔུབ་འཐེན་བྱེད་ཀྱིན་མང་ཚོགས་ཀྱི་རྣམ་འགྱུར་ལ་བལྟ་ཙམ་བྱས་ཏེ་མུ་མཐུད་བཤད་པར་ང་ཚོའི་ཤང་གི་ངོས་ནས་བརྗོད་ན།ཁྱོད་ཚོའི་གྲོང་ཚོ་འདི་གཅིག་ནས་རི་སྒང་དུ་གནས་ཏེ་འགྲིམ་འགྲུལ་སྟབས་མི་བདེ་བ་དང།གཉིས་ནས་ཤང་དང་ལམ་ཐག་རིང་ཞིང་ཆ་འཕྲིན་འབྱོར་དཀའ་བ།གསུམ་ནས་ས་ཞིང་རྒྱ་ཆུང་བའི་ཁར་ལོ་ཏོག་གི་ཟང་ངན་གནམ་གྱི་ངོ་ལ་བལྟ་དགོས་པ་སོགས་གང་ཅིའི་ཐད་ནས་དཀའ་ངལ་ཆེ་ཞིང་སྟབས་བདེ་མེད།དེར་བརྟེན་ཁྱོད་ཚོའི་གྲོང་ཚོ་འདི་རི་གཤམ་དུ་གནས་སྤོས་བྱ་དགོས་ངེས་རེད།བྱས་ཙང་དེ་རིང་གྲོས་བསྡུར་ཡག་པོ་ཞིག་བྱེད་དགོས་ཞེས་བཤད།